**Fereastra cu crini**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt fante de vis din genune plecat

Călătorind pe o rază de lună,

Alerg pe tărâm de fiori fermecat,

Unde ielele toate se-adună.

În drumuri, la zâne ades mă opresc,

Le valsez pe covoare de noapte,

În vrajă sculpez tot abisul ceresc

Cu solfegii, în dălţi ferecate.

Aud permanent în foşnetul zării

Un murmur de vis ce cântă rebel,

Scrutez depărtari şi-n fanta uitării

Se-aprinde un gând şi văd un castel.

Iar caut fereastra, cu crini opalini

Ce adună-n parfumuri iubire

Cu doruri şi lacrimi în ochi cristalini

Sau petale de soare-n privire.

Şi zbor pe un fulger din stele plecat,

De ultimul tren cu clipe mă leg,

De uşi către suflet pe veci agăţat

Iubire primesc, iubire culeg.

29.12.2018